டிக்கட்டைப் பார்த்து விட்டு, தன்னோடு வரச் சொல்லும் வகையில் கை பாவனை செய்துவிட்டு பேருந்துகள் நிற்கும் இடம் நோக்கி விரைந்து நடக்க ஆரம்பித்தார். 15 கிலோ பாரத்தைப் பின் புறமும் 5 கிலோ பாரத்தை முன் புறமும், கணக்கிலடங்கா மகிழ்சியை மனச்சுவரிலும் மாட்டிக்கொண்டு அவர் பின் நடக்க ஆரம்பித்தேன். நான் மிகவும் ஆவலுடன் எதிர்ப்பார்த்துக் காத்திருந்த 'சிலிபேர் பஸ்' Sleeper Bus பயணம் இன்னும் கொஞ்ச நேரத்தில் தொடங்கப் போகிறது என்ற உற்சாகத்தில். 'சற்றுமுன்பே பூமியைத் தொட்ட குதிரைக் குட்டியின் கால்களைப் போல' துள்ளிக் குதிக்க ஆரம்பித்தன எனது கால்கள்.